Flere tusen har meldt seg på fakkeltog mot mobbing
- Vi trodde aldri at så mange ville melde seg på. Vi tullet med at det kanskje ville komme 20 stykk - nå er det 2300 som har meldt seg på, sier Elisabeth Hatland til VG lørdag. Hun er mamma til Villemo (14), som tok initiativet til arrangementet i Oslo. Villemo ble selv mobbet - og endte opp med å bytte skole.Etter å ha lest historien om Odin i VG, bestemte den tøffe fjortenåringen seg for å ta problemet i egne hender. Hun ville ha slutt på mobbingen - en gang for alle. - Villemo ønsker ikke at dette skal bli en punktmarkering, men startskuddet for en mobbedebatt som vil føre til handling, forklarer Hatland. - Odin blir stående som en advarsel til de voksne om hvor galt det kan gå. Barna som forteller sin historie under markeringen i morgen blir inspirasjonen til å jobbe videre. Villemo skal holde en appell under søndagens markering sammen med Margit Kristine Axelsen (17). Hun ble mobbet både psykisk og fysisk over flere år.Moren til Villemo, Elisabeth Hatland, har også gått sammen med Odins mamma Kathrine og forfatter av boken «Alle mot én», Ann Kristin Liland, og opprettet et minnefond for Odin mot mobbing. - Vi ønsker med dette at alle skal føle seg trodd, ivaretatt og hørt. Håpet er at vi får inn nok donasjoner til å drive forebyggende arbeid og gi de som trenger det juridisk bistand og hjelp, sier Elisabeth Hatland. - Alle vi tre damene har forskjellige historier og bakgrunn. Jeg er utrolig stolt over at vi har fått til dette, sier hun. SE OGSÅ: Dokumentaren om Margit og hennes oppgjør med mobbingenFakkeltoget skal gå fra Oslo Sentralstasjon klokken fire søndag (se programmet nederste i saken). I byer som Kristiansand, Trondheim og Tromsø arrangeres lignende fakkeltog. «I lys av alle hjerteskjærende historier om mobbing i den norske skolen, ønsker vi med dette å belyse et av de viktigste og mest tabubelagte temaene vi har å jobbe med i vårt samfunn,» skriver Villemo og mamma Elisabeth på arrangementets facebookside. - Det som skjedde med Odin må aldri skje igjen, sier initiativtager Elisabeth Hatland til VG.- Vi håper engasjementet som har blitt tent i Norge vil vedvare. Det er så mange barn der ute som blir mobbet. Villemo får hele tiden meldinger fra barn som sier at fordi hun delte sin historie, skal de også våge å si fra. Det er rørende. Odins mamma, Katrine Olsen Gillerdalen, skal delta i fakkeltoget. Hun skal holde en appell under arrangementet. Olsen Gillerdalen sa til VG tirsdag at målet med appellen vil være å snu en av sønnens mye brukte setninger: «Det nytter ikke å si fra for de gjør ikke noe uansett». - Den jobber jeg for å snu. Jeg ønsker at setningen kan være «jeg sa fra, jeg ble sett, hørt og trodd». Det kommer til å være en del av det jeg vil snakke om.Kunnskapsminister Torbjørn Røe Isaksen skal også holde en appell under arrangementet. Han håper at mange stiller opp. - Hvilke forventninger har du til fakkeltoget? - Jeg håper vi skal lyse opp i mørket. Kampen mot mobbing engasjerer, og jeg håper vi kan ta med oss det engasjementet videre. Vi trenger det, sier Røe Isaksen til VG. I sin appell vil Røe Isaksen legge vekt på ansvaret vi alle må ta for å få slutt på mobbingen. - Jeg har et ekstra stort ansvar, men alle må være med, sier han.Varaordfører i Oslo, Libe Rieber-Mohn (Ap), sier at ingen ting er viktigere enn å ta opp kampen mot mobbing. Barn skal vokse opp som trygge og selvstendige, mener hun. - Mobbing bryter ned barns tro på seg selv. Det er vi voksne som må ta ansvar, se barna, ta dem på alvor og stoppe mobbingen, sier hun til VG lørdag. «Barn tar etter de voksne. Hvis de voksne ikke bryr seg, ser og tar barn på alvor, hvordan kan vi forvente at deres barn gjør det?» skriver Rieber-Mohn i appellen som hun skal holde på søndag.- Markeringen innledes av mammaen til Odin, Katrine Olsen Gillerdalen. - Kristin Oudmayer i Unicef er konferansier. - Disse skal holde appeller: Torbjørn Røe-Isaksen (H), barneombud Anne Lindboe, Libe Rieber-Mohn, Nelli Kongshaug fra «Kors på Halsen», Lise Gulbrandsen fra Lions Røde Fjær. - Villemo Hatland skal holde en appell sammen med Margit Kristine Axelsen - begge ble mobbet og måtte bytte skole. - Sandra Karlsen skal synge «Golden Leaves» av Passenger. - Et kor fra Norberg kirke skal sammen med Oslo Soul Children synge blant annet «Barn av regnbuen».
Søndag forventes det at mange tusen vil gå i fakkeltog i Oslo og andre norske byer. Faklene tennes til minne om Odin, og de 17.000 andre barna som blir mobbet på norske skoler. Oslo og andre norske byer. Faklene tennes til minne om Odin, og de 17.000 andre barna som blir mobbet på norske skoler.